**A mennyei múzsa**

*Rázga Miklósnak, A Pécsi Nemzeti Színház igazgatójának*

Az embert, mikor elemészti balsorsa, s mikor a tűz már-már pislákol lelkében, akkor megváltás a remekmű. Mikor evilági olvasóját más földekre vivé, s ott künn mutat néki új utat, az a jó! Bizony nem sajnálva se időmet, se erőmet, gyertyát gyújtottam, hogy megalkossam a remekművet. S íme, hosszú fáradozások után a dicső győzelem harsonája felzengett. A Csongor és Tünde immáron készen áll…

Kedves Barátom - ki ott ülsz most is a jól ismert pécsi kávézók valamelyikében - hozzád szólok most. Azt mondom néked, alkoss te is… Legyen hát olyan Csongor és Tündéd, melyet még kerek-e Föld lakói sosem láttak és sosem hallottak. Ez legyen a te remekműved, melyhez én küldtem a múzsát…

S, hogy jól válassz, Miklós… hogy jól válassz színészeket, hogy fejed emiatt ne fájjon, eldöntöm tehelyetted. Csongornak javallám azt a kis üdét, ki mindig ott a szükség idején, legyen ez mondjuk Mikola Gergő. S ah, hogy ki legyen párja? Ezt kérded? Nos, a színész temérdek, de én, ha te lennék, nem kételkednék Vlasits Barbarában, ki a sok virág között mindig igaz rózsa…. De társak nélkül mi haszna a főszereplőnek? Ha megengeded szavamat, Csongor mellé Balgának, a huncut, mosolycsaló Köles Ferenc volna legkiválóbb. Ő melléje jusson Kulcsár Viktória, hogy a rózsához tulipán is nőjön. E szelíd körnek kínzója, megkeserítője, Mirígy, pedig legyen az a színésznőd, kit a tél is édes meleggel üdvözöl. Vagyis Darabont Mikold.

Hej, barátom, Miklós barátom, azt hitted vége is? Ki vele tüstént, ne szégyelld bevallani, hogy azt gondoltad, többet nem kívánok írni. Ó, be nagyot tévedtél, barátom, hisz’ mondandóm java csak most jött el! Vedd hát kezedbe tollad, s jegyzetelj, mert múzsád, kit küldtem néked, szólna…

S, nézd! Azt szólja, dalolássza: Nem kell uram, lecövekelned a régmúlt bugyrainál, miket előbb vagy utóbb úgyis partra sodor az idő. Légyen ez neked olyan szó melyet, a te szád-íze szerint mondasz. Fűszerezd, hogy a ma élő ifjakat magad köré gyűjthesd!

Ó, fiatalság! Ó, idő, mely oly sok embert tönkre teszel! Te tedd bölcsé az ifjakat, kik most is gúnyolódnak, s mélyen érző művemet nem tartják többre, holmi cukortól túlédesedett limonádénál! Vegyétek észre otrombák, hogy mívem nem ez üres, tartalmatlan bohózatra épül! Hogy szóljak nyelveteken? Hogy nézzek szemetekkel? Hogy érezzek hozzátok hűen, hogy aztán ti is hűk legyetek énhozzám? Van-e nékem olyan szavam, mely csakugyan szól, s telis-tele kiabálja a világot?

Azt mondom néked, hagyd el a múltat. Gondolkozz és alkoss valami újat:

Főhősünk Csongor, ki bátor fiú, kétség nem fér hozzá. Bonyodalmunk mégis kezdetét veszi, mert lásd, a mi emberünk túl nagy bátorságba vágja fejszéjét. Lám ha jő a szeretet, gyenge már a halál… Így esik, hogy egy botrányos celeb és ő, szerelemre talál. A celeb, Tünde, valóságos díva. Őtet az újság már igen sokszor meghazudtolta. Vigyázni kell tehát mit cselekszik szegény, mert ami cselekedetet ő mível, az mind az újságokba ível. Szeme mégis megakand sehonnai imádóján, s mit tagadja lelke, igen csak beléje szerelmesedik. Jobbnak híján mindössze Tinderen, nagy titokban beszélnek. Elzárva egymástól, mint két gerlice, kiket kalitkába zára a sors keze, s úgy figyelé őket. Helyzetük biz’ nem könnyíti Csongor bajtársa Balga, ki a mindig tündöklő, Tündét segítő sminkes lánynak, Ilmának kötelezi teljes mivoltát. Segíthetne tán a testőrség? Mely szép Tündét óvja? Ugyan! Hisz Kurrah, Berreg és Duzzog nemhogy Tündét, de már sztár-elődjét, Mirigyet is az őrület küszöbéig kergették. A megöregedett asszony, most is irigyen bámulja Tündééket, csak azt lesvén, mikor bosszulhatná meg sorsát a fiatalokon. Imígyen mit tehet az ember? Mikor balsorsa űzi kárba? S néha ő a fejszéjét gonosz fába vágja. Mit tehet az ifjú, ki ha kell a végsőkig rendületlen, s ó, áldottjának örök híve? Mit tegyen Tünde? Melyik utat válassza? Egyiken siker, másikon szerelem árasztja. Két világ ez bizony, két féle élet. S Csongor is csak sejtheti, hogy Tünde hogyan léphet…

Persze nem több ez kusza gondolatfoszlányoknál. Hogy mi lészen e modern átírás, azt te fogod eldönteni.

Egyre barátom... egy dologra hadd kérjelek még. - Tudom már lassan untat monológom, s tudom lassan te is nyugovóra térnél - Mikor teszed dolgod, s feladataikat átadod a színészeknek, rendezőknek, szólj még egy szót a nevemben:

Nem szeretném, ha művem szépsége elveszne a feszültség és a megrögzöttség tengerében. De nem ám csak az enyim, hanem valamennyi darab csodája, mely a Pécsi Nemzeti Színházban játszva lészen. Legyetek bátrak! S időnként az újra és újra visszakacsintó előadásaitok közepette merjetek a jelenről is beszélni! Hívjatok vendégeket, kik időnként színessé teszik előadásaitokat. Lehetnek azok akár színészek rendezők, vagy egész társulatok. No de ah! A zene szépségét se hagyjátok kárba veszni, hiszen nélküle a sok darab, könnyen színtelenné válhatnék. Emberek, legyetek hát könnyedek! S ne féljetek változni, mert bizony, a közönség is változik!

Ennyi hát, Miklós. Ezt akartam neked írni. Remélem barátom, nem húztam sokáig időd. A költő néha észre se veszi, hogy monoton fecseg… Kívánom neked tehát a legjobbakat. S most, remélvén, hogy a Színházatok szép jövő elé néz, múzsám és én el is búcsúzunk. Üdvözletem színészeidnek, rendezőidnek, s a mai fiatalságnak, kik közül még most is akadnak… igenis akadnak olyanok, akik a mai rohanó világban is megemlékeznek rólam…

Vörösmarty Mihály

(2016)